**ΔΗΜΟΣ ΛΕΥΚΑΔΑΣ**

**ΔΕΛΤΙΟ ΤΥΠΟΥ**

Ευχαριστούμε την ηγεσία του Πυροσβεστικού Σώματος, τον Υποστράτηγο του Πυροσβεστικού Σώματος και Συντονιστή Επιχειρήσεων Ηπείρου-Δυτ. Μακεδονίας & Νήσων**,**Χριστόφορο Μπόκα, την Πυροσβεστική Υπηρεσία Λευκάδας και το διοικητή ΔΙ.ΠΥ.Ν Πρόδρομο Καλαϊτζίδη για την άμεση κινητοποίηση όλων των δυνάμεων τους στη χθεσινή μεγάλη πυρκαγιά που ξέσπασε στην περιοχή του Καθίσματος Λευκάδας. Επίσης τους πυροσβέστες μας για τον ηρωισμό τους, τον Αστυνομικό Διευθυντή Λευκάδας κ. Κ. Σπυρόπουλο Κων/νο , τον Υποδιευθυντή της Αστυνομικής Διεύθυνσης Λευκάδας κ. Χ. Σιώζο , την Αντιπεριφέρεια Λευκάδας και τον Αντιπεριφερειάρχη κ. Δουβίτσα Αντώνιο, το ΕΚΑΒ, τη ΔΕΔΗΗΕ, τη Δ/νση Δασών Λευκάδας, τους εργαζομένους του Δήμου Λευκάδας, τους εθελοντές που συμμετείχαν, με ζήλο και αποφασιστικότητα, στο έργο της κατάσβεσης, και τους κατοίκους της ευρύτερης περιοχής για την ψυχραιμία, την συνεργασία και την συμμόρφωσή τους με τις υποδείξεις των αρμοδίων αρχών.

Από την πρώτη στιγμή στο σημείο έφτασε ο Δήμαρχος Λευκάδας δρ. Ξενοφών Βεργίνης, οι Αντιδήμαρχοι πολιτικής προστασίας κ. Λάζαρης Νικόλαος και ύδρευσης κ. Σκληρός Φίλιππος, ο προϊστάμενος της πολιτικής προστασίας κ. Φραγκούλης Επαμεινώνδας και Υπάλληλοι της πολιτικής προστασίας του Δήμου.

Όλοι οι φορείς ανταποκρίθηκαν άψογα σε αυτήν την κατάσταση έκτακτης ανάγκης, καταφέρνοντας να συντονίσουν με τον καλύτερο δυνατό τρόπο όλους τους αρμόδιους φορείς χωρίς να κινδυνεύσουν ανθρώπινες ζωές, αλλά και οι οικίες των συμπολιτών μας.

Οι συμμετέχοντες υπερέβαλλαν εαυτούς για να επιτύχουν τον περιορισμό της φωτιάς, καθώς οι εναλλαγές της ταχύτητας και της φοράς του ανέμου, η μεγάλη ένταση των ανέμων  και το δύσβατο της περιοχής δυσχέραιναν την κατάσβεση.

 Μέχρι αργά το βράδυ της ίδιας ημέρας που τέθηκε υπό έλεγχο η φωτιά, είχαν καεί περίπου 50 στρέμματα δασικής έκτασης.

Δυνάμεις των πυροσβεστικών δυνάμεων παρέμειναν στο σημείο για να αποτρέψουν τον κίνδυνο αναζωπύρωσης.

Ο Δήμος συνέδραμε στην κατάσβεση της φωτιάς με 3 πυροσβεστικά οχήματα, 3 υδροφόρες, ένα μηχάνημα έργου και εργάτες της πολιτικής προστασίας.

**Καλούμε κάθε πολίτη να είναι ιδιαίτερα προσεκτικός όταν ανάβει φωτιά στην ύπαιθρο και να τηρεί αυστηρά τα μέτρα προστασίας που προβλέπονται γιατί ο κίνδυνος εκδήλωσης και επέκτασης  πυρκαγιάς είναι μεγάλος.**

**ΑΠΟ ΤΟ ΔΗΜΟ ΛΕΥΚΑΔΑΣ**